નેધરલેન્ડ્સના ઉત્તર-પશ્ચિમ વિસ્તારમાં જેલ્સમ નામનું એક ગામ આવેલું છે. આ ગામને અડીને એક રસ્તો પસાર થાય છે. આ રસ્તા પર રમ્બલ સ્ટ્રીપ્સ (ઉપસેલી પટ્ટીઓ) પાથરવામાં આવી છે. આ પટ્ટીઓને રસ્તા પર એવી વ્યૂહાત્મક રીતે પાથરવામાં આવી છે કે ૪૦ માઇલની ઝડપે દોડતા વાહનનું ટાયર જેવું તેના પરથી પસાર થાય કે તરત જ ત્યાંના સ્થાનિક પ્રાંત ફ્રાઇસલેન્ડનું રાષ્ટ્રગીત વાગવા લાગે છે. સ્થાનિક સાંસ્કૃતિક મંત્રી સિએટ્સ્કે પોએપ્ઝેસના કહેવા પ્રમાણે, ‘રસ્તાઓ પર નવા કરાવેલા પેઇન્ટનો ટેસ્ટ થઈ જાય તે સાથે અહીંના શહેર લ્યુવાર્ડનને યુરોપિયન કેપિટલ ઓફ કલ્ચર તરીકે પ્રમોટ કરવાના ભાગરૃપે રસ્તાઓને આ રીતે ખાસ ડિઝાઇન કરવામાં આવ્યા છે. તમે રસ્તા પરથી પસાર થતાં મધુર સ્વરોને સાંભળી શકો છો. આ આખો આઇડિયા ખૂબ જ સફળ રહ્યો છે.’ વાહનચાલકો માટે આ સારો વિચાર હોઈ શકે, પરંતુ કેટલાક લોકો એવા પણ છે જેઓ આનાથી બહુ ખુશ નથી. જેલ્સમ ગામને અડીને આ રસ્તો પસાર થાય છે. અહીંના સ્થાનિક રહીશ સીત્ઝે જન્સમા કહે છે, ‘રાષ્ટ્રગીત વાગે તેમાં અમને કશો વાંધો નથી, પરંતુ દિવસના ચોવીસે કલાક તે વાગ્યા કરે તે ત્રાસદાયક છે. તેનો અવાજ એટલો મોટો છે કે તમને બહેરા બનાવી દેવા પૂરતો છે. અમે તો રાત્રે શાંતિથી સૂઈ પણ શક્તા નથી.’ ગ્રામજનોએ સત્તાવાળાઓને આ સમસ્યામાંથી મુક્તિ અપાવવાની ફરિયાદ કરી દીધી હોવાનું જાણવા મળ્યું છે.